Prop de 30.000 persones van visitar la renovada Biblioteca de l'Eliana en 2024
13 de febrer de 2025

• La seua oferta cultural va batre rècord d'activitats l'any passat, convertint-se en un punt de referència de la comarca.

L'any 2024 ha estat marcat per la inauguració, el passat mes de juny, de la nova Biblioteca Pública de l'Eliana, que compta amb servei de préstec de llibres, espai de lectura i bebeteca, biblioteca juvenil, sala d'estudi, aules de treball en equip i sala multiusos. Un renovat i ampliat espai que busca impulsar la cultura i el coneixement en la comunitat i que al llarg de l'any ha experimentat un notable creixement en tots els seus indicadors d'activitat.

El nombre de socis ha arribat als 7.280, és a dir, una de cada tres persones del municipi (733 socis nous en 2024). Aquest creixement va acompanyat d'un augment en el flux de visitants, que ha arribat a 29.129 persones, la qual cosa la converteix en un centre de referència per a la comarca. Cal destacar que del total de visitants, més de la meitat són dones i xiquetes, fet que reflecteix una important participació femenina en les activitats de la biblioteca.

A més, s'ha registrat un increment en les lectures infantils i l'expedició de 432 carnets en 2024, amb els quals s’ha arribat a un total de 1.557 xiquets i xiquetes, seguint la tendència nacional. D'altra banda, la programació d'activitats ha sigut més intensa enguany, amb un total de 145 activitats organitzades, en comparació amb les 97 de l'any anterior. Això evidencia l'esforç de la Biblioteca per ampliar la seua oferta cultural i educativa per a tota la ciutadania.

El nombre de préstecs s'ha superat també, passant de 22.535 a 26.322, la qual cosa reflecteix un major interés per l'accés als materials bibliogràfics disponibles. Així mateix, els prestataris actius han crescut significativament: 1.162 en 2023 i 1.791 en 2024.

Dades que posen de manifest el paper fonamental que exerceix la Biblioteca de l'Eliana en la promoció de la lectura, l'aprenentatge i la cultura, reafirmant el seu compromís amb el creixement i la participació ciutadana. “Tindre una biblioteca del segle XXI ens permet disposar d'espais per a llegir, estudiar, compartir, jugar o conciliar, amb la mirada posada a continuar creixent” ha expressat l'edil, Isabel Montaner.